Id-Direttiva Tal-Kunsill
ta’ l-20 ta’ Ġunju 1991
dwar l-implementazzjoni ta’ Ftehim bejn il-Komunità Ekonomika Ewropea u l-Konfederazzjoni ta’ l-Isvizzera li tikkonċerna l-assigurazzjoni diretta apparti mill-assigurazzjoni fuq il-ħajja
(91/371/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-aħħar sentenza ta’ l-Artikolu 57(2) u l-Artikolu 235 tiegħu,
Wara li kkunsidraw il-proposta mill-Kummissjoni [1],
B’kooperazzjoni mal-Parlament Ewropew [2],
Wara li kkunsidraw l-opinjoni tal-Kumitat Ekonomiku w Soċjali [3],
Billi Ftehim bejn il-Komunità Ekonomika Ewropea u l-Konfederazzjoni ta’ l-Isvizzera jikkonċerna l-assigurazzjoni diretta apparti mill-assigurazzjoni fuq il-ħajja kien ġie ffirmat fil-Lussemburgu fl-10 ta’ Ottubru 1989 ;
Billi wieħed mill-effetti ta’ dak il-Ftehim huwa li jimponi, fir-rigward ta’ l-impriżi ta’ l-assigurazzjoni li jkollhom l-uffiċini ewlenija tagħhom fl-Isvizzera, regoli legali differenti minn dawk applikabbli, taħt it-Titolu III tad-Direttiva tal-Kunsill 73/239/KEE ta’ l-24 ta’ Lulju 1973 dwar il-koordinament tal-liġijiet, tar-regolamenti u tad-dispożizzjonijiet amministrattivi li jirrigwardjaw il-bidu u l-insegwiment ta’ negozju ta’ l-assigurazzjoni diretta apparti mill-assigurazzjoni fuq il-ħajja [4], għal aġenziji u friegħi stabbiliti fil-Komunità ta’ l-impriżi li l-uffiċini ewlenija tagħhom huma barra mill-Komunità;
Billi r-regoli ta’ koordinament li jirrigwardjaw l-insegwiment ta’ dawn l-attivitajiet fil-Komunità mill-impriżi Svizzeri suġġetti għad-dispożizzjonijiet ta’ l-imsemmi Ftehim għandu jkollu effett fl-istess jum fl-Istati Membri kollha fil-Komunità; billi dak il-Ftehim ma jidħolx b’effett sa l-ewwel jum tas-sena finanzjarja ta’ wara d-data li fiha l-istrumenti ta’ approvazzjoni jkunu skambjati,
ADOTTA DIN ID-DIRETTIVA:
L-Artikolu 1
L-Istati Membri għandhom jemendaw id-dispożizzjonijiet nazzjonali tagħhom biex ikunu konformi mal-Ftehim bejn il-Komunità Ekonomika Ewropea u l-Konfederazzjoni ta’ l-Isvizzera fi żmien perijodu ta’ 24 xahar wara n-notifika ta’ din id-Direttiva. Għandhom minnufih jinfurmaw lill-Kummissjoni dwar dan.
Meta l-Istati Membri jadottaw dawn il-miżuri, dawn għandhom ikollhom referenza għal din id-Direttiva jew għandhom ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. Il-metodi biex jagħmlu referenza bħal din għandhom ikunu stabbiliti mill-Istati Membri.
L-Artikolu 2
L-Istati Membri għandhom jispeċifikaw fid-dispożizzjonijiet nazzjonali tagħhom li dawk l-emendi dwarhom magħmula bis-saħħa tal-Ftehim m’għandhomx jidħlu b’effett ħlief mad-data li fiha l-Ftehim jidħol b’effett.
L-Artikolu 3
Din id-Direttiva hija indirizzata lill-Istati Membri.
Magħmula fil-Lussemburgu, fl-20 ta’ Ġunju 1991.